Weet stel skole-vasvra bekend(Foto: Jhua-Nine Wyrley-Birch / Maroela Media) Is jy die volgende kenniskampioen? Weet, die Afrikaanse e-naslaangids vir leerders, gaan elke kwartaal ŉ vasvrawedstryd saamstel en aan skole versprei. Weet het tydens sy bekendstellingsgeleentheid ŉ vasvra-kompetisie tussen vier Pretoriase laerskole aangebied. Die opwinding was groot en die spanne het behoorlik geskarrel en gespook om eerste die regte antwoord in te dien. Intussen het navrae vir nóg vasvrawedstryde ingestroom. “Natuurlik wil ons ag slaan op die gemeenskap se versoeke en daarom gaan Weet elke kwartaal sulke vasvrae saamstel. Skole kan dan dié vasvrae vir interne algemenekennis-kompetisies gebruik,” het Petronel Fourie, projekbestuurder van Weet, gesê. Fourie verduidelik dat die dertig vrae in die vasvra telkens kurrikulum-onderwerpe sal dek, maar ook die net wyer gooi met interessanthede wat kinders dalk nie op skool leer nie. (Grafika verskaf) “Al die antwoorde sal op Weet beskikbaar wees en deelnemers sal dus maklik die antwoord kan opsoek as hulle dit nie self ken nie. “Die formaat van die vasvra is buigbaar, maar ŉ goeie metode is om ŉ tydbeperking van 10 of 20 minute te stel, waarbinne die deelnemende spanne soveel as moontlik vrae moet beantwoord.” Weet is ’n aanlyn ensiklopedie en e-naslaangids vir leerders. Met dié platform wil ons aan leerders toegang gee tot goeie gehalte, betroubare inligting in Afrikaans, aanvullend tot die skoolkurrikulum, wat hulle in staat sal stel om naslaanwerk vir skooltake en -opdragte in Afrikaans te doen. Sodoende dra die projek by tot Afrikaans-moedertaalonderrig op skool. “Skole, leerders en ouers word ook aangemoedig om ons te laat weet as hulle inligting soek en dit nie op Weet vind nie – ons skep graag inhoud wat aan ons mark se behoeftes voldoen,” het Fourie bygevoeg. Weet se gelukbringer wat nog ‘n naam moet kry!